b"\n_START_ARTICLE_\nThule\n_START_PARAGRAPH_\nThule (\xce\x98\xce\xbf\xcf\x8d\xce\xbb\xce\xb7, Tuli, Tile eller Tyle)_NEWLINE_er et geografisk begrep i gresk mytologi og (noe senere) i romersk mytologi.  Thule er et sted langt mot nord, f\xc3\xb8rst nevnt av den greske geograf og oppdager Pytheas fra Massal\xc3\xada (Marseille), p\xc3\xa5 reiser han angivelig foretok nordover rundt \xc3\xa5r 330 f.Kr..  If\xc3\xb8lge ham l\xc3\xa5 Thule seks dagers seilas nord for Storbritannia, og han beskriver islagt hav, nordlys og en forunderlig midnattssol.  Han skildrer ogs\xc3\xa5 et v\xc3\xa5tt klima med innend\xc3\xb8rs tresking av korn i noe som kan ha v\xc3\xa6rt l\xc3\xa5ver.  P\xc3\xa5 returen s\xc3\xb8rover kan han ha overvintret i Trondheimsfjorden._NEWLINE_Vergil brukte i sin Georgica Thule for \xc3\xa5 angi hvor langt bosetningen strakte seg, alts\xc3\xa5 rekkevidden av keiserens makt; et Ultima Thule eller l'Estrema Thule som et sted \xc2\xabbortenfor verdens grenser\xc2\xbb. Historikere har foresl\xc3\xa5tt vestkysten av Norge (Sm\xc3\xb8la), mens andre mer heller til at det kan ha v\xc3\xa6rt Shetland, F\xc3\xa6r\xc3\xb8yene, Island, eller Saaremaa (\xc3\x96sel). I Procopius var Thule en stor \xc3\xb8y mot nord, bebodd av tjuefem stammer.  Dette var sannsynligvis skandinaviske vest-g\xc3\xb8tere og samer (Scrithiphinoi).\n_START_SECTION_\nModerne tid\n_START_PARAGRAPH_\nI dag finner vi kommunen Thule p\xc3\xa5 Gr\xc3\xb8nland, navngitt etter det mytiske stedet.  Thulefolket har paleo-eskimoisk kultur, en forgjenger til de moderne inuitter, som fikk navnet etter Thuleomr\xc3\xa5det.  I 1953 ble Thule Air Force Base etablert av det amerikanske luftv\xc3\xa5pen, hvilket tvang de fastboende til \xc3\xa5 flytte til Qaanaq, 50\xc2\xa0km nordover._NEWLINE_Thule Island er en del av de tre \xc3\xb8yene som utgj\xc3\xb8r Southern Thule i S\xc3\xb8r-Sandwich\xc3\xb8yene i det s\xc3\xb8rlige Atlanterhav.  Den ubebodde \xc3\xb8ygruppen er britisk territorium._NEWLINE_P\xc3\xa5 g\xc3\xa6lisk heter Island Innis Tile, direkte oversatt \xc2\xab\xc3\xb8yen Thule\xc2\xbb.\n_START_SECTION_\nAnnen bruk\n_START_PARAGRAPH_\nBegrepet Thule er av mytisk art og har vakt interesse, ogs\xc3\xa5 hos nazi-grupperinger som har s\xc3\xb8kt etter et Thule som skal ha v\xc3\xa6rt arneomr\xc3\xa5det for den ariske rase. Det har v\xc3\xa6rt spekulert i om Thule og Atlantis var det samme.  \xc2\xabUltima Thule\xc2\xbb er et svensk rockeband (se Ultima Thule (band)); tegneserien Prins Valiant har en hovedperson benevnt \xc2\xabPrinsen av Thule\xc2\xbb, og den spanske Capit\xc3\xa1n Truenos venninne er en viking-prinsesse f\xc3\xb8dt i Thule. Det nordnorske bandet Thule har eksistert siden 80-tallet, og Black metal-bandet Taake het opprinnelig Thule."